Kim Edberg Andersen (NB), 2023-05-03:
Det synes jeg ikke er i orden.
Men jeg vil også godt sige, at jeg godt kan lide en ordfører, der brænder for sit område, og det er jeg sikker på at Alternativets ordfører gør.
Jeg anerkender faktisk også, at Alternativets ordfører har nogle pointer i forhold til den her aftale, hvor hun rammer den ret rent.
Om det så er forligsbrud, eller hvad det er, skal I slås om i forligskredsen, men hun rammer den faktisk ret rent nogle gange.
Jeg er så også enig med fru Signe Munk i, at når man har skrevet under på en aftale, og at der står, som der gør, på side 12, så er det sådan, det er.
I Nye Borgerlige er vi heldigvis ikke bundet af at være med i den her aftale, for det var en dum aftale til at starte med.
Den er ikke blevet bedre af, at man nu vil komme med et eller andet papir lavet af en farvelade af partier, hvor der står, at vi måske holder op med at brænde affald af, men at vi stadig væk kan importere alt det affald, vi vil, og vi ved, at det er konkurrencedygtigt, for man gør det allerede.
I er klogere, end jeg er, men jeg kan ikke få det til at hænge sammen.
Og så er virkeligheden jo nok, at det ikke helt hænger sammen, så hvorfor ikke bare få lavet en aftale, der virker?
Men man kunne jo også sige: Skulle vi måske stikke fingeren i jorden og vente på, at danskerne blev meget bedre til cirkulær økonomi, og at vi kom til at genbruge tingene, sådan at vi producerede mindre affald?
Det kunne man jo.
Men der har man malet sig op i et hjørne, fordi man siger, at alting skal være færdigt i 2030, for ellers dør baby, og det er der, vi rammer muren her.
Der er masser af gode ting.
Jeg så i et program den anden dag, at Amagerværket – jeg tror, det var Amagerværket, og nu må I rette mig, hvis det ikke var – udledte 500.000 t CO 2 om året, og hvis de ligesom i Oslo brugte nogle penge på at fange den CO 2 med ccs, så var vi nået næsten i mål.
Jeg tror, at det ville koste 8 mia. kr., og så var der jo også en regning, men det kunne vi regne på.
Det er en løsning, og den virker; det kan sættes op; teknologien er der.
Vi har faktisk også sat gang i et projekt om at blæse den her CO 2 nede i undergrunden, hvilket også skulle hastes igennem Folketinget.
Se, teknologi kan hjælpe os.
Den er faktisk vores ven, hvis vi holder op med at lave politiske ideologier og gøre klimaet til en religion, som der kæmpes for med mave og hjerte i stedet for med hjernen.
Det er nok derfor, vi i Nye Borgerlige ikke kan se os i det her.
For det er teknologi, der skal til.
Det er også samarbejde på tværs af partierne herinde, og nogle gange tænker jeg også, at hvis vi ingen kameraer havde på, hvis vi slukkede for kameraerne, så ville vi snakke pænere til hinanden og lytte lidt mere til hinanden.
For jeg tror faktisk, at der kan findes løsninger på tværs af partierne herinde, og at vi gerne vil nå i mål på en god måde, men også en måde, hvor folk har råd til stadig væk at leve og have varme, også ude på landet.
selv om jeg selvfølgelig har taget afstand fra en enkelt ordfører, er det ikke, fordi jeg hænger ordføreren ud.
Det er det bestemt ikke.
Jeg har stor respekt for ordføreren.
Hun kan godt være en lille smule kantet en gang imellem, og det kan jeg godt lide, for det er jeg også selv
Men når vi går ud herfra, skal vi også lige gribe i egen barm og sige: Blev der sagt noget godt i salen i dag, og er der noget, vi kan gøre bedre?
Når vi er ved det med at gøre det bedre, vil jeg anbefale ministeren lige at tage fat i børne- og undervisningsministeren, for han kan virkelig finde ud af at lave et lovforslag, der er skåret ind til benet, sådan at sådan en som mig med 35 ordførerskaber har en mulighed for læse meget kompliceret stof, men meget komprimeret, sådan at jeg kan forstå det.
Og I skal huske, at jeg også er valgt og stemt herind, og at jeg også skal kunne læse det.
Vi behøver ikke at gøre tingene mere indviklet, end de er, og hvis ikke man kan skrive tingene enkelt, er det nok, fordi det ikke er en god idé, man har.
Det er bare et livsråd, jeg håber I tager til jer.
Jeg synes, at det her er et lovforslag, der bygger oven på en rigtig dårlig aftale – en aftale, man nok burde genbesøge.
I stedet for at forsøge at tvinge et marked i gang og lave tvang for at nå i mål burde man prøve at få danskerne med som medspillere og ikke tvinge dem til at være modspillere.
For én ting er sandt, og det er, at hvis vi gør det på den her måde, bliver det meget dyrere at være dansker, og jeg synes faktisk, at det, efter den situation, vi har stået i de sidste par år, er på tide, at vi i Folketinget også respekterer, at der er rigtig, rigtig mange danskere – måske især i de områder, jeg kender til – som har det rigtig stramt i forvejen.
Min bekymring er, at dem rammer vi endnu hårdere med det her lovforslag.
Nye Borgerlige kan ikke støtte lovforslaget.